CELEX: 32011Y0511(01)
Language: ro
Date: 2011-03-25 00:00:00
Title: Decizia Comitetului european pentru risc sistemic din 25 martie 2011 de adoptare a Codului de conduită al Comitetului european pentru risc sistemic (CERS/2011/3)

11.5.2011   
            
            
               RO
            
            
               Jurnalul Oficial al Uniunii Europene
            
            
               C 140/18
            
         DECIZIA COMITETULUI EUROPEAN PENTRU RISC SISTEMIC
   din 25 martie 2011
   de adoptare a Codului de conduită al Comitetului european pentru risc sistemic
   (CERS/2011/3)
   2011/C 140/10
   CONSILIUL GENERAL AL COMITETULUI EUROPEAN PENTRU RISC SISTEMIC,
   având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 5 alineatul (8) și articolele 7 și 8,
   având în vedere Decizia CERS/2011/1 din 20 ianuarie 2011 de adoptare a Regulamentului de procedură al Comitetului european pentru risc sistemic (2), în special articolul 26,
   ADOPTĂ PREZENTA DECIZIE:
   Articol unic
   Codul de conduită al Comitetului european pentru risc sistemic
   (1)   Se adoptă Codul de conduită al Comitetului european pentru risc sistemic prevăzut în anexa la prezenta decizie. Acesta face parte integrantă din prezenta decizie.
   (2)   Prezenta decizie intră în vigoare la data adoptării.
   (3)   Prezenta decizie se publică în Jurnalul Oficial al Uniunii Europene și pe website-ul CERS.
   
      Adoptată la Frankfurt pe Main, 25 martie 2011.
      
         
            Președintele CERS
         
         Jean-Claude TRICHET
      
   
   
      (1)  JO L 331, 15.12.2010, p. 1.
   
      (2)  JO C 58, 24.2.2011, p. 4.
   
      ANEXĂ
      
         Codul de conduită al Comitetului european pentru risc sistemic
      
      
                  1.
               
               
                  Membrii Consiliului general, ai Comitetului director, ai Comitetului consultativ tehnic și ai Comitetului consultativ științific (denumite în continuare în mod colectiv „comitetele consultative”) ale Comitetului european pentru risc sistemic (CERS) respectă cele mai înalte standarde de conduită etică, în conformitate cu principiile aplicabile acestora în temeiul regulilor care se aplică în instituțiile din care provin. Aceștia trebuie să aibă în vedere caracterul public al funcțiilor lor și să se manifeste într-un mod care să mențină și să întărească încrederea publicului în CERS. Aceștia trebuie să aibă o conduită onestă, independentă, imparțială, exclusiv în interesul Uniunii în ansamblu, discretă, fără a urmări realizarea propriilor interese, și să evite orice situație susceptibilă de a da naștere unui conflict de interese personal. Conflictul de interese ia naștere atunci când membrii au interese financiare sau nefinanciare private sau personale care pot sau par să influențeze îndeplinirea în mod imparțial și obiectiv a îndatoririlor ce le revin. Prin interese private sau personale ale membrilor se înțelege orice posibil avantaj pentru ei înșiși, pentru familiile acestora, pentru rudele acestora sau pentru cercul lor de prieteni și de cunoștințe.
               
            
                  2.
               
               
                  Membrii Comitetului consultativ științific respectă, de asemenea, normele de conduită suplimentare care pot fi prevăzute în scrisoarea de numire a acestora și în contractul acestora cu Banca Centrală Europeană.
               
            
                  3.
               
               
                  În cadrul discursurilor sau al declarațiilor publice și în relațiile cu mijloacele de informare cu privire la chestiuni referitoare la CERS, membrii Consiliului general, ai Comitetului director și ai comitetelor consultative: (a) precizează dacă vorbesc în nume propriu sau în numele CERS, caz în care se consultă în prealabil cu președintele sau cu unul dintre vicepreședinții CERS; (b) depun eforturi pentru a respecta rolul de reprezentare al președintelui; (c) respectă pe deplin confidențialitatea; și (d) țin seama în mod corespunzător de rolul și obligațiile care le revin în cadrul CERS.
               
            
                  4.
               
               
                  Membrii Consiliului general, ai Comitetului director și ai comitetelor consultative pot desfășura în nume propriu activități didactice și de cercetare, precum și activități fără scop lucrativ. În cazul contribuțiilor științifice sau academice cu privire la chestiuni referitoare la CERS, aceștia precizează că respectiva contribuție este efectuată în nume propriu și nu reprezintă punctul de vedere al CERS.
               
            
                  5.
               
               
                  Secretul profesional impune obligația de a nu divulga informații despre activitățile și deciziile CERS care nu au fost puse la dispoziția publicului în mod legal.
               
            
                  6.
               
               
                  Membrii Consiliului general, ai Comitetului director și ai comitetelor consultative nu utilizează informații fără caracter public în interesul privat propriu sau al unui terț. În special, aceștia se abțin de la utilizarea acestor informații în orice operațiune financiară privată în mod direct sau indirect, prin intermediul terților, pe propriul risc și în nume propriu sau pe riscul și în contul unui terț.
               
            
                  7.
               
               
                  Respectarea principiului independenței este incompatibilă cu solicitarea, primirea sau acceptarea din orice sursă a oricăror avantaje, recompense, remunerații sau cadouri, financiare ori nefinanciare, cu o valoare mai mare decât cea uzuală, care au legătură în orice fel cu exercitarea funcției sau a activității pentru CERS.
               
            
                  8.
               
               
                  Alineatele 5-7 continuă să se aplice membrilor Consiliului general, ai Comitetului director și ai comitetelor consultative și după încheierea mandatului acestora în cadrul CERS.
               
            
                  9.
               
               
                  Prezentul Cod de conduită se aplică și supleanților și înlocuitorilor membrilor Consiliului general și însoțitorilor acestora, supleanților membrilor Comitetului director și ai membrilor Comitetului consultativ tehnic.